Javaslat A TANÁCS RENDELETE az Európai Közösség és a Szenegáli Köztársaság között létrejött fenntartható halászati partnerségi megállapodﾡs végrehajtási jegyzőkönyve szerinti halászati lehetőségek elosztásáról /* COM/2014/0547 final - 2014/0253 (NLE) */





INDOKOLÁS 1. A JAVASLAT HÁTTERE A Tanács felhatalmazta az Európai Bizottságot, hogy az Európai Unió nevében tárgyalásokat folytasson a Szenegáli Köztársaság és az Európai Gazdasági Közösség közötti, a Szenegál partjainál folytatott halászatról szóló, 1981. június 1-jén hatályba lépett megállapodás megújításáról, valamint a halászati lehetőségek és a pénzügyi hozzájárulás megállapításáról szóló jegyzőkönyv aláírásáról. A tárgyalások eredményeként a tárgyaló felek 2014. április 25-én új megállapodás- és jegyzőkönyvtervezetet parafáltak. Az új megállapodás hatályon kívül helyezi és felváltja a meglévő megállapodást, a hatálybalépésétől számított ötéves időszakra szól és hallgatólagosan megújítható. Az új jegyzőkönyv az ideiglenes alkalmazás 12. cikkben rögzített kezdőnapjától, vagyis az új jegyzőkönyv felek általi aláírásának napjától számított ötéves időszakra szól. Az új megállapodás célja egy naprakész – azaz a megreformált közös halászati politikának és külső dimenziójának prioritásait figyelembe vevő – keret biztosítása, amely a halászat területén lehetővé teszi az Európai Unió és a Szenegáli Köztársaság közötti stratégiai partnerség kialakítását. A jegyzőkönyv célja, hogy – a rendelkezésre álló tudományos értékelések, különösen a Kelet-közép-atlanti Halászati Bizottság (CECAF) tudományos értékeléseinek figyelembevételével, valamint a legmérvadóbb tudományos szakvélemények és az Atlanti Tonhal Védelmére Létrehozott Nemzetközi Bizottság (ICCAT) ajánlásainak tiszteletben tartásával – az uniós hajóknak a rendelkezésre álló többlet korlátain belül halászati lehetőségeket biztosítson a szenegáli vizeken. Álláspontját a Bizottság többek között egy, az új megállapodás és jegyzőkönyv megkötésének lehetőségét vizsgáló, külső szakértők által készített előretekintő értékelés eredményeire alapozta. A jegyzőkönyv aláírása egyúttal az Európai Unió és a Szenegáli Köztársaság közötti együttműködés szorosabbra fűzését is szolgálja annak érdekében, hogy elősegítse a fenntartható halászati politikát és a halászati erőforrások felelősségteljes kiaknázását a szenegáli halászati övezetekben, ami mindkét fél közös érdeke. A jegyzőkönyv az alábbi halászati kategóriákban ír elő halászati lehetőségeket: – 28 kerítőhálós tonhalhalászhajó; – 8 horgászbotos halászhajó; – 2 vonóhálós halászhajó (a mélyvízi, tengerfenéken élő szenegáli tőkehal halászatára). Helyénvaló meghatározni e halászati lehetőségek tagállamok közötti elosztási arányait. A Bizottság mindezek alapján javasolja, hogy a Tanács fogadja el ezt a rendeletet. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLAT EREDMÉNYEI Az érdekelt felekkel az Európai Unió és a Szenegáli Köztársaság közötti halászati partnerségi megállapodás megkötésének lehetőségét vizsgáló előretekintő értékelés keretében folyt egyeztetés. A technikai értekezletek során tagállami szakértőkkel is konzultáltak. A konzultációk azzal a következtetéssel zárultak, hogy az Uniónak érdekében áll a halászati megállapodást megújítani és egy jegyzőkönyvet megkötni a Szenegáli Köztársasággal. 3. A JAVASLAT JOGI ELEMEI Ezen eljárás megindítására a fenntartható halászati partnerségi megállapodás és a hozzá csatolt végrehajtási jegyzőkönyv aláírásának és ideiglenes alkalmazásának jóváhagyásáról szóló tanácsi határozathoz, valamint az Európai Unió és a Szenegáli Köztársaság között fenntartható halászati partnerségi megállapodás és végrehajtási jegyzőkönyvének megkötésére vonatkozó tanácsi határozathoz kapcsolódó eljárás megindításával párhuzamosan kerül sor. 4. KÖLTSÉGVETÉSI HATÁSOK A pénzügyi hozzájárulás összege 1 808 000 EUR az első évben, 1 738 000 EUR a második, a harmadik és a negyedik évben, és 1 668 000 EUR az ötödik évben. A számítás alapja a következő: a) a tonhalfélékre vonatkozó 14 000 tonnás referenciamennyiség és a szenegáli tőkehalra vonatkozó 2000 tonnás engedélyezett fogásmennyiség – az e mennyiségek halászatához kapcsolódó összeg 1 058 000 EUR az első évben, 988 000 EUR a második, a harmadik és a negyedik évben, valamint 918 000 EUR az ötödik évben; b) évi 750 000 EUR összegű támogatás a Szenegáli Köztársaság halászati politikájának fejlesztésére. Ez a támogatás megfelel a nemzeti halászati politika célkitűzéseinek és különösen a Szenegáli Köztársaságnak a tudományos kutatás ösztönzése, a jogellenes halászat nyomon követése és az ellene folytatott küzdelem előmozdítása, valamint a kisüzemi halászat támogatása tekintetében fennálló igényeinek, beleértve a sérült ökoszisztémák helyreállítását, ami elengedhetetlen a fiatal egyedekből álló állományok helyrehozásához. 2014/0253 (NLE) Javaslat A TANÁCS RENDELETE az Európai Közösség és a Szenegáli Köztársaság között létrejött fenntartható halászati partnerségi megállapodás végrehajtási jegyzőkönyve szerinti halászati lehetőségek elosztásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (3) bekezdésére, tekintettel az Európai Bizottság javaslatára, mivel: (1) 2014. április 25-én az Európai Unió és a Szenegáli Köztársaság fenntartható halászati partnerségi megállapodást (a továbbiakban: „partnerségi megállapodás”) és a megállapodás végrehajtására vonatkozó jegyzőkönyvet parafált, amelyek a halászat tekintetében a Szenegáli Köztársaság felségterületéhez vagy joghatósága alá tartozó vizeken halászati lehetőségeket biztosítanak az Európai Unió hajóinak. (2) A Tanács […]-án/én elfogadta a partnerségi megállapodás és végrehajtási jegyzőkönyvének aláírásáról és ideiglenes alkalmazásáról szóló 2014/.../EU határozatot[1]. (3) A halászati lehetőségek tagállamok közötti elosztásának módját mind a jegyzőkönyv ideiglenes alkalmazásának időszakára, mind érvényességének teljes időtartamára vonatkozóan meg kell határozni. (4) A jegyzőkönyv keretében az Európai Unió számára rendelkezésre bocsátott halászati lehetőségek teljes mértékű kihasználása érdekében a Bizottságot fel kell hatalmazni, hogy a valamely tagállam által ki nem használt halászati lehetőségeket ideiglenesen kiossza egy másik tagállam részére. ELFOGADTA EZT A RENDELETET: 1. cikk (1) Az Európai Unió és a Szenegáli Köztársaság között létrejött fenntartható halászati partnerségi megállapodás végrehajtási jegyzőkönyvében (a továbbiakban: „jegyzőkönyv”) rögzített halászati lehetőségek a tagállamok között a következők szerint kerülnek elosztásra: (a) a) kerítőhálós tonhalhalászhajók: Spanyolország || 16 hajó Franciaország. || 12 hajó (b) b) horgászbotos halászhajók: Spanyolország || 7 hajó Franciaország || 1 hajó (c) c) vonóhálós halászhajók: Spanyolország || 2 hajó (2) Az a határidő, amelyen belül a tagállamoknak az 1006/2008/EK rendelet 10. cikkének (1) bekezdése szerint meg kell erősíteniük, hogy a megállapodás alapján számukra odaítélt halászati lehetőségeket nem használják ki teljes mértékben, 10 munkanap attól a naptól számítva, amikor a Bizottság közli velük, hogy a halászati lehetőségeket nem merítették ki. 2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba. Ez a rendelet a jegyzőkönyv aláírásának napjától alkalmazandó. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök [1] HL L […]., […]., […]. o.